Ruħi mifnija, ħajti fix-xifer, u l-qabar jistennieni. M'għandix ħdejja ħlief żeblieħa, u għajni tishar qalb it-tinbix tagħhom. Żommli għandek ir-rahan tiegħi, għax min inkella se jagħtini idu? Lil ħbiebi int qtajtilhom il-fehma, għalhekk ma tħallihomx jittrijunfaw. Jistiednu l-ħbieb biex jaqsmu l-wirt magħhom, waqt li għajnejn uliedhom mifnija jixxennqu. Iżda Hu ġiebni fi lsien in-nies, jien hu dak li jobżqulu f'wiċċu. Tgħammxuli bin-niket għajnejja, saru bħal dell idejja u riġlejja. Jistagħġbu b'dan it-tajbin, jitmasħan il-ġust għall-ħażin. Iżda l-ġust iżomm sħiħ fl-imġiba tiegħu, jissokta jitqawwa dak ta' jdejh safja. Erġgħulha, mela, ejjew ilkoll, żgur ma nsibx fostkom wieħed għaref. Għosfru jiemi bil-proġetti tiegħi, ġew fix-xejn ix-xewqat ta' qalbi. Il-lejl ħbiebi jagħmluh nhar, jgħidu 'Qrib id-dawl' ġo wiċċ id-dlam. Jekk nistenna l-Imwiet b'għamara tiegħi, u fid-dlam ta' taħt l-art nifrex soddti, jekk ngħid lill-qabar 'missieri int', u lid-dud 'ommi jew oħti', fejn hi, mela, it-tama tiegħi? U t-tama tiegħi min se jaraha? Lejn bwieb l-Imwiet hi tinżel, xħin flimkien nindifnu fit-trab."